CELEX: 
Language: ga
Date: 2021-10-12 00:00:00
Title: RIALACHÁN TARMLIGTHE (AE) …/... ÓN gCOIMISIÚN lena leasaítear Rialachán Tarmligthe (AE) 2017/891 a mhéid a bhaineann le ríomh luach an táirgthe arna mhargú de chuid eagraíochtaí táirgeoirí in earnáil na dtorthaí agus na nglasraí

MEABHRÁN MÍNIÚCHÁIN
            
            
               1.COMHTHÉACS AN GHNÍMH THARMLIGTHE
            
            
               Le Rialachán (AE) Uimh. 1308/2013 ó Pharlaimint na hEorpa agus ón gComhairle lena mbunaítear comheagraíocht na margaí i dtáirgí talmhaíochta, leagtar síos rialacha maidir leis na heagraíochtaí táirgeoirí in earnáil na dtorthaí agus na nglasraí. Leis an Rialachán sin, freisin, tugtar de chumhacht don Choimisiún gníomhartha tarmligthe agus cur chun feidhme a ghlacadh.
            
            
               Le blianta beaga anuas, tá méadú ag teacht ar an damáiste a dhéantar do bharraí de dheasca tubaistí nádúrtha, teagmhais dhíobhálacha aeráide agus galair nó inmhíoluithe lotnaidí.
            
            
               An taithí is déanaí a fuarthas air sin, eadhon, an damáiste a rinneadh de thoradh sealanna fada de shioc crua i roinnt Ballstát in Aibreán 2021, léirigh sí go bhfuil gá le réiteach níos buaine i dtéarmaí solúbthachta i modh ríofa luach an táirgthe arna mhargú de chuid eagraíochtaí táirgeoirí, chun cobhsaíocht a thabhairt don leibhéal cúnaimh airgeadais a thabharfaidh an tAontas faoi chláir oibríochtúla leanúnacha amach anseo.
            
            
               Is é is cuspóir don ghníomh tarmligthe seo leasú a dhéanamh ar Rialachán Tarmligthe (AE)  2017/891 lena bhforlíontar Rialachán (AE) Uimh. 1308/2013 ó Pharlaimint na hEorpa agus ón gComhairle, trí bhreis solúbthachta a thabhairt maidir le ríomh luach an táirgthe arna mhargú de chuid eagraíochtaí táirgeoirí i gcás go mbainfeadh damáiste dá dtáirgeadh torthaí agus glasraí de dheasca tubaistí nádúrtha, teagmhais dhíobhálacha aeráide agus galair nó inmhíoluithe lotnaidí, damáiste a chuirfeadh an táirge sa chaoi nach bhféadfaí é a úsáid lena chaitheamh ná lena phróiseáil. Déanann damáiste den sórt sin dochar do chobhsaíocht airgeadais na n‑eagraíochtaí táirgeoirí agus dá n‑acmhainn chun cláir oibríochtúla a chur chun feidhme ar feadh na tréimhse cur chun feidhme agus d’fhéadfadh sé riosca a chruthú dóibh nach mbeidís in ann critéir aitheantais a chomhlíonadh.
            
            
               An tsolúbthacht a thugtar leis an ngníomh leasaitheach seo, cuirfidh sí le hathléimneacht na n-eagraíochtaí táirgeoirí lena mbaineann vis-à-vis damáiste ó thubaistí nádúrtha, ó theagmhais dhíobhálacha aeráide agus ó ghalair nó inmhíoluithe lotnaidí. D’fhéadfadh sé sin cabhrú le heagraíochtaí táirgeoirí a straitéisí a oiriúnú don todhchaí agus aghaidh a thabhairt ar rioscaí fíteashláintíochta nó aimsire trí bhearta agus gníomhaíochtaí leordhóthanacha faoina gcláir oibriúcháin.
            
            
               2.COMHAIRLIÚCHÁIN ROIMH GHLACADH AN GHNÍMH
            
            
               An 26 Lúnasa 2021 rinneadh comhairliúcháin, inar ghlac saineolaithe ó gach ceann de na 27 mBallstát páirt, sa Mheitheal Saineolaithe um Margaí Talmhaíochta faoi chomheagrú aonair na margaí. Tháinig comhdhearcadh leathan maidir leis an dréacht-Rialachán Tarmligthe as an bpróiseas comhairliúcháin sin. 
            
            
               Cuireadh an dréacht-Ghníomh Tarmligthe ar an Tairseach um Rialáil Níos Fearr ón 30 Lúnasa 2021 go dtí an 27 Meán Fómhair 2021 agus fuarthas aiseolas ina leith ó 5 páirtí leasmhar. Bhí an t-aiseolas dearfach agus léiríodh tacaíocht ann leis don leasú atá beartaithe, chomh maith le barúlacha maidir leis an tréimhse thagartha, ról na n‑údarás inniúil, cistí frithpháirteacha, rátaí cómhaoinithe agus infheistíochtaí i sócmhainní fisiceacha, i measc nithe eile. Maidir le tuairimí nach dtagann faoi raon feidhme an Ghnímh Tharmligthe seo, leis an tsolúbthacht a thugtar d’eagraíochtaí táirgeoirí agus do Bhallstáit i gcás tubaistí nádúrtha, le teagmhais dhíobhálacha aeráide, nó le díobháil de dheasca galar nó inmhíolú lotnáidí, níorbh fhéidir iad a chur san áireamh. 
            
            
               3.EILIMINTÍ DLÍ AN GHNÍMH THARMLIGTHE
            
            
               Forlíonann an gníomh tarmligthe seo forálacha áirithe de Rialachán (AE) Uimh. 1308/2013 agus de Rialachán (AE) Uimh. 1306/2013 atá riachtanach chun feidhmiú cuí eagraíochtaí táirgeoirí in earnáil na dtorthaí agus na nglasraí a áirithiú agus go háirithe an bonn ar a ríomhtar luach an táirgthe arna mhargú dá dtagraítear in Airteagal 34(2) de Rialachán (AE) Uimh. 1308/2013.
            
            
               Le hAirteagal 23 de Rialachán Tarmligthe (AE) 2017/891 ón gCoimisiún cinntear rialacha sonracha maidir leis an uasteorainn ar chúnamh airgeadais ón Aontas, lena n-áirítear solúbthacht i dtaca le ríomh luach an táirgthe arna mhargú i gcásanna sonracha.
            
            
               Leis an ngníomh tarmligthe seo déantar foráil maidir le solúbthacht bhreise i dtaca le ríomh luach an táirgthe arna mhargú de chuid eagraíochtaí táirgeoirí i gcás laghdú ar luach an táirgthe arna mhargú de dheasca tubaistí nádúrtha, teagmhais dhíobhálacha aeráide agus galair nó inmhíoluithe lotnaidí.
            
            
               RIALACHÁN TARMLIGTHE (AE) …/... ÓN gCOIMISIÚN
            
            
               an 12.10.2021
            
            
               lena leasaítear Rialachán Tarmligthe (AE) 2017/891 a mhéid a bhaineann le ríomh luach an táirgthe arna mhargú de chuid eagraíochtaí táirgeoirí in earnáil na dtorthaí agus na nglasraí
            
            
               TÁ AN COIMISIÚN EORPACH,
            
            
               Ag féachaint don Chonradh ar Fheidhmiú an Aontais Eorpaigh,
            
         
         
            
               Ag féachaint do Rialachán (AE) Uimh. 1308/2013 ó Pharlaimint na hEorpa agus ón gComhairle an 17 Nollaig 2013 lena mbunaítear comheagraíocht na margaí i dtáirgí talmhaíochta agus lena n‑aisghairtear Rialacháin (CEE) Uimh. 922/72, (CEE) Uimh. 234/79, (CE) Uimh. 1037/2001, agus (CE) Uimh. 1234/2007 ón gComhairle
                  1
               , agus go háirithe Airteagal 37, pointí (c)(i) agus (iv), de,
            
            
               De bharr an mhéid seo a leanas:
            
            
               (1)Le roinnt blianta anuas, tá méadú tagtha ar an damáiste a dhéanann tubaistí nádúrtha nó teagmhais dhíobhálacha aeráide don táirgeadh torthaí agus glasraí san Aontas. In 2017, rinneadh Ciste Dlúthpháirtíochta an Aontais Eorpaigh, a bunaíodh le Rialachán (CE) Uimh. 2012/2002 ón gComhairle
                  2
               , a chur chun úsáide agus tugadh cabhair shonrach don Laitvia d’fhonn an damáiste a rinne tuilte tréana i samhradh agus i bhfómhar na bliana 2017 a dheisiú. In 2018, de dheasca báisteach throm agus tuilte i gcodanna áirithe den Aontas (an Eastóin, an Laitvia, an Liotuáin, agus an Fhionlainn), deonaíodh beart éigeandála le Rialachán Cur Chun Feidhme (AE) 2018/108
                  3
                ón gCoimisiún i bhfoirm cabhrach d’fheirmeoirí. In earrach na bliana 2021, bhuail mórthréimhse seaca réigiúin áirithe de roinnt Ballstát (an Spáinn, an Fhrainc agus an Iodáil, go háirithe) maidir le táirgí áirithe (péitseoga, neachtairíní, úlla agus táirgí eile). Dá thoradh sin tá breis agus 50 % den táirgeacht caillte.
            
            
               (2)Ós minice anois a tharlaíonn tubaistí nádúrtha agus teagmhais dhíobhálacha aeráide, tá gá le réiteach fadtéarmach maidir le ríomh luach an táirgthe arna mhargú de chuid eagraíochtaí táirgeoirí, chun a n-athléimneacht a neartú le haghaidh na todhchaí. Is gá leasú a dhéanamh ar Rialachán Tarmligthe (AE) 2017/891 ón gCoimisiún
                  4
                trí fhoráil a dhéanamh maidir le solúbthacht i ríomh luach an táirgthe arna mhargú de chuid eagraíochtaí táirgeoirí san Aontas i gcás go gcasfaí ina n‑aghaidh tubaistí nádúrtha agus teagmhais aeráide a chuirfeadh an táirge sa chaoi nach bhféadfaí é a úsáid lena chaitheamh ná lena phróiseáil.
            
            
               (3)Caillteanais mhóra i luach an táirgthe arna mhargú a tharlaíonn de dheasca tubaistí nádúrtha nó teagmhais dhíobhálacha aeráide, bíonn tionchar an-mhór acu ar an méid de chúnamh ón Aontas a fhaigheann na heagraíochtaí táirgeoirí an bhliain i ndiaidh na dteagmhas sin, arae ríomhtar méid an chúnaimh ón Aontas mar chéatadán de luach an táirgthe arna mhargú ag gach eagraíocht táirgeoirí ar leith. I gcás ina gcailltear páirt mhór den fhómhar nó iomlán an fhómhair, bíonn an baol ann do na heagraíochtaí táirgeoirí go gcaillfidís an t‑aitheantas a bronnadh orthu, arae ar cheann de na critéir um aitheantas a fháil tá an critéar nach mór íosluach áirithe táirgthe arna mhargú a bhaint amach ar an leibhéal náisiúnta. Thiocfadh de sin caillteanas eacnamaíoch dúbailte, rud a chuirfeadh cobhsaíocht fhadtéarmach na n‑eagraíochtaí táirgeoirí i mbaol.
            
            
               (4)I bhfianaise an ghéaraithe ar a mhinice a tharlaíonn tubaistí nádúrtha agus teagmhais dhíobhálacha aeráide agus i bhfianaise an chaillteanais mhór-mhéadaithe a tharlaíonn dá dtoradh, ní leor an choimirce a bunaíodh le hAirteagal 23(4) de Rialachán Tarmligthe (AE) 2017/891 a dtagann dá bhun go meastar luach an táirgthe arna mhargú a bheith ionann le 65 % dá luach sa tréimhse thagartha roimhe sin. 
            
            
               (5)Dá bhrí sin, agus de bharr gur gá an chobhsaíocht eacnamaíoch agus airgeadais a ghnóthú maidir le heagraíochtaí táirgeoirí a mbaineann caillteanais mhóra leo i luach an táirgthe arna mhargú de dheasca tubaistí nádúrtha agus teagmhais dhíobhálacha aeráide, ba cheart an tairseach a mhéadú le haghaidh ríomh luach an táirgthe arna mhargú i dtaca le tréimhse thagartha áirithe. I bhfianaise an damáiste mhóir a raibh teagmhais dhíobhálach aeráide a tharla le déanaí ina gcúis leis, ba cheart luach an táirgthe arna mhargú i gcás tubaistí nádúrtha agus teagmhais dhíobhálacha aeráide mar a leagtar síos in Airteagal 23(4) de Rialachán Tarmligthe (AE) 2017/891 a mhéadú go 85 %. 
            
            
               (6)Thairis sin, ba cheart réiteach a chur ar fáil a bheadh dírithe ar eagraíochtaí táirgeoirí, a dhéanann infheistíocht i mbearta coisctheacha ach a mbainfeadh damáiste mór dóibh dá ainneoin sin de dheasca tubaistí nádúrtha, teagmhais dhíobhálacha aeráide, galair plandaí nó inmhíoluithe lotnaidí, chun cásanna a sheachaint ina mbuailfí iad ní hé amháin le caillteanais i luach a dtáirgthe arna mhargú ach freisin le laghdú ar an gcúnamh airgeadais ón Aontas. Dá bhrí sin, ba cheart luach an táirgthe arna mhargú a leagtar síos in Airteagal 23(4) de Rialachán Tarmligthe (AE) 2017/891 a mhéadú go 100 % i gcás eagraíochtaí táirgeoirí, a chruthóidh go bhfuil na bearta coisctheacha is gá déanta acu i gcoinne galair plandaí, inmhíoluithe lotnaidí, tubaistí nádúrtha agus teagmhais dhíobhálach aeráide, eadhon bearta amhail córais téimh nó líonta a shuiteáil sna cuibhrinn, scéimeanna árachais, nó cistí frithpháirteacha a bhunú. 
            
            
               (7)Ba cheart, dá bhrí sin, Rialachán Tarmligthe (AE) 2017/891 a leasú dá réir.
            
            
               (8)Ós rud é gur de réir na bliana féilire a chuirtear chun feidhme na cláir oibríochtúla agus ós rud é gur ar an mbliain féilire roimh an mbliain reatha a bhunaítear an ríomh a dhéantar ar luach an táirgthe arna mhargú lena gcinntear méid an chúnaimh airgeadais ón Aontas, is gá go dtiocfadh an Rialachán seo i bhfeidhm a luaithe is féidir, an lá tar éis lá a fhoilsithe in Iris Oifigiúil an Aontais Eorpaigh,
            
            
               TAR ÉIS AN RIALACHÁN SEO A GHLACADH:
            
            
               Airteagal 1
            
            
               I mír 4 d’Airteagal 23 de Rialachán Tarmligthe (AE) 2017/891, cuirtear an méid seo a leanas in ionad an dara fomhír:
            
            
               ‘I gcás inar tháinig laghdú de 35 % ar a laghad ar luach táirge de dheasca tubaistí nádúrtha, teagmhais aeráide, galair phlandaí nó inmhíolú lotnaidí nach raibh faoi fhreagracht ná faoi rialú na heagraíochta táirgeoirí, measfar luach an táirgthe arna mhargú den táirge sin a bheith ionann le 85 % den luach a bhí air sa tréimhse thagartha roimhe sin. Cuirfidh an eagraíocht táirgeoirí cruthúnas ar fáil d’údarás inniúil an Bhallstáit lena mbaineann go raibh na cúiseanna sin lasmuigh dá fhreagracht agus dá rialú. I gcás ina gcruthóidh an eagraíocht táirgeoirí d’údarás inniúil an Bhallstáit lena mbaineann go ndearna sí na bearta coisctheacha ba ghá in aghaidh na tubaiste nádúrtha, an teagmhais aeráide, an ghalair plandaí nó an inmhíolaithe lotnaidí lena mbaineann, measfar luach an táirgthe arna mhargú le haghaidh an táirge sin a bheith ionann le 100 % den luach a bhí air sa tréimhse thagartha roimhe sin.’.
            
            
               Airteagal 2
            
            
               Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.
            
            
               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            
            
               Arna dhéanamh sa Bhruiséil, 12.10.2021
            
            
               
                     Thar ceann an Choimisiúin
               
               
                     An tUachtarán
                     Ursula VON DER LEYEN
               
            
         
         
            
                  
                     (1)
                  
                        IO L 347, 20.12.2013, lch. 671.
               
               
                  
                     (2)
                  
                        Rialachán (CE) Uimh. 2012/2002 ón gComhairle an 11 Samhain 2002 lena mbunaítear Ciste Dlúthpháirtíochta an Aontais Eorpaigh (IO L 311, 14.11.2002, lch. 3).
               
               
                  
                     (3)
                  
                        Rialachán Cur Chun Feidhme (AE) 2018/108 ón gCoimisiún an 23 Eanáir 2018 maidir le beart éigeandála i bhfoirm cabhrach d’fheirmeoirí de dheasca tuilte agus báisteach throm i gceantair áirithe sa Liotuáin, sa Laitvia, san Eastóin agus san Fhionlainn (IO L 19, 24.1.2018, lch. 6).
               
               
                  
                     (4)
                  
                        Rialachán Tarmligthe (AE) 2017/891 ón gCoimisiún an 13 Márta 2017 lena bhforlíontar Rialachán (AE) Uimh. 1308/2013 ó Pharlaimint na hEorpa agus ón gComhairle maidir le hearnáil na dtorthaí agus na nglasraí agus le hearnáil na dtorthaí agus na nglasraí próiseáilte agus lena bhforlíontar Rialachán (AE) Uimh. 1306/2013 ó Pharlaimint na hEorpa agus ón gComhairle maidir le pionóis atá le cur i bhfeidhm sna hearnálacha sin agus lena leasaítear Rialachán Cur Chun Feidhme (AE) Uimh. 543/2011 ón gCoimisiún (IO L 138, 25.5.2017, lch. 4).